సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
ఎస్బీఐకు రూ.4,876 కోట్ల నష్టం
దేశ బ్యాంకింగ్ దిగ్గజం స్టేట్ బ్యాంక్ ఆఫ్ ఇండియా (ఎస్బీఐ) భారీ నష్టాలు నమోదు చేసింది. 2018-19 ఆర్థిక సంవత్సరం తొలి త్రైమాసికం(ఏప్రిల్-జూన్)లో  రూ.4,875.75 కోట్లు నష్టం వచ్చినట్లు  ఎస్బీఐ ప్రకటించింది.
Samayam Telugu | Updated:
Aug 10, 2018, 04:47PM IST
దేశ బ్యాంకింగ్ దిగ్గజం స్టేట్ బ్యాంక్ ఆఫ్ ఇండియా (ఎస్బీఐ) భారీ నష్టాలు నమోదు చేసింది. 2018-19 ఆర్థిక సంవత్సరం తొలి త్రైమాసికం(ఏప్రిల్-జూన్)లో రూ.4,875.75 కోట్లు నష్టం వచ్చినట్లు ఎస్బీఐ ప్రకటించింది. దీంతో వరసగా మూడో త్రైమాసికంలోనూ నష్టం వాటిల్లినట్లు ఎస్బీఐ వెల్లడించింది. గత ఆర్థిక సంవత్సరం మూడో త్రైమాసికంలో ఎస్బీఐకి రూ.2,416 కోట్ల నష్టం రాగా, నాలుగో త్రైమాసికంలో ఏకంగా రూ.7,718.17 కోట్ల నష్టం వచ్చింది. అయితే గతేడాది ఏప్రిల్-జూన్ త్రైమాసికంలో ఎస్బీఐ రూ.2,005.53 కోట్ల నికర లాభాన్ని నమోదు చేయగా.. ఈ ఏడాది మాత్రం భారీగా నష్టపోయింది. ఈ తొలి త్రైమాసికంలో నష్టం వచ్చినా ఆదాయం మాత్రం పెరిగింది.
గత ఏడాది తొలి త్రైమాసికంలో రూ.62,911.08 కోట్ల ఆదాయం రాగా.. ఈ సంవత్సరం రూ.65,492.67 కోట్ల ఆదాయం వచ్చినట్లు ఎస్‌బీఐ వెల్లడించింది. అలాగే స్థూల నిరర్ధక ఆస్తులు కూడా పెరిగాయి. గత ఏడాది ఇదే త్రైమాసికంలో 9.97 శాతంగా ఉన్న స్థూల నిరర్ధక ఆస్తులు.. ఈ సంవత్సరం 10.69 శాతానికి పెరిగాయి. మరోవైపు నికర నిరర్ధక ఆస్తులు మాత్రం తగ్గిపోయాయి. గతేడాది ఇదే త్రైమాసికంలో 5.73 శాతంగా ఉన్న నికర నిరర్ధక ఆస్తులు.. ఇప్పుడు 5.29 శాతానికి పడిపోయాయి.